Toilet-moord: Groot beloning uitgeloof | Maroela Media
Die Gautengse polisie het ŉ groot beloning uitgeloof vir enige inligting wat sal lei tot die suksesvolle vervolging en skuldigbevinding van die persone wat twee kleuters van Diepsloot in Gauteng vermoor en hulle lykies in ŉ toilethokkie gelaat het.
Die polisie is op soek na ŉ man wat verdink word van die moord op die twee kleuters. Hulle lyke is Dinsdagoggend deur ŉ lid van die gemeenskap in ŉ toilethokkie in Diepsloot opgespoor.
“Niemand is nog amptelik in verband met die moorde in hegtenis geneem nie,” het lt.kol. Lungelo Dlamini Donderdag gesê. Vier uitlanders is reeds deur die polisie ondervra.
Die vyfde man, die hoofverdagte, word nog gesoek. Die polisie het nou ŉ beloning van R100 000 uitgeloof en ook ŉ foto van die gesoekte man vrygestel.
Die polisie is op soek na dié verdagte
Maroela Media het vroeër berig die twee niggies, Zondile (2) en Yonalisa Mali (3),is oor die naweek as vermis aangemeld. Volgens lede van die gemeenskap is die twee kleuters vir die laaste keer gesien toe hulle glo saam met ŉ onbekende man gestap het. Hulle is vermoedelik verkrag voordat hulle vermoor is.
Inwoners van Diepsloot het op ŉ verwoestingstog gegaan nadat die liggame gevind is. Die polisie het gesê hulle het ŉ spesiale taakspan saamgestel om die saak te ondersoek.